大正藏 No. 1321 佛说施饿鬼甘露味大陀罗尼经
唐 跋驮木阿译
1卷
大德跋驮木阿译出
如是。一时释迦牟尼如来在海会说法。住孤陀山金刚轮峰嚧鸡舍婆罗道场中。与阿僧祇不可说四众围绕。安处金刚八楞师子之座。为诸菩萨说方广法。垂欲竟时。尔时世尊愍念恶趣诸众生类。将欲演说嚫那毕利哆摩陀罗(二合)般遮陀罗尼(唐云施饿鬼甘露味大道场会陀罗尼)胜大悲曰秘密善门故。于其心中密放月精摩尼色光。名曰月爱慈光。上至有顶下至阿鼻地狱。其中所有悉皆明彻。如颇梨镜照见而像乃至十方靡不周遍。告诸大众言。善男子。汝等且观六趣受身种种苦恼。于是大众承佛威神见是事已。俱发声言。唯然已见。佛言。世间八苦盖不足言。六趣诸殃甚可怖畏。所以然者。其世间人不信罪福。谤无因果。颠倒无知。悭贪嫉妒。命终之后。殃坠无间。具足受众苦。不可思议。从地狱出生饿鬼中。具诸恶业受报差别。以恶业故受三十六种饿鬼之身。所谓薜荔多鬼(唐云饿鬼).车耶鬼(唐云影鬼).健驮鬼(唐云食香鬼).布瑟波鬼(唐云食花饿鬼).偈婆耶鬼(云食胎藏鬼).阿输遮鬼(食不净鬼).婆哆鬼(云食风鬼).乌驮诃罗鬼(食精气鬼).驮罗质多鬼(嗔悉心鬼).质多鬼(恶心鬼).皤噜耶鬼(食祭祀鬼).视尾哆鬼(食人寿命鬼).芑莎鸡驮鬼(食肉食脂等鬼).蛇底鬼(云食初产子鬼).羯吒布单那鬼(云奇臭鬼其身如烧骨臭).鸠盘荼鬼(守宫鬼).毕舍遮鬼(厕神云守厕词人不净食)。如是乃至轻重孔穴等。